Ymestyn Ystafell Ffitrwydd Canolfan Chwaraeon Llanfair-ym-Muallt - Powys
Ymestyn Ystafell Ffitrwydd Canolfan Chwaraeon Llanfair-ym-Muallt
Bydd gwaith i adnewyddu'r ystafell ffitrwydd mewn canolfan chwaraeon yng nghanol Powys yn dechrau'n gynnar fis nesaf.
Mae Cyngor Sir Powys a Freedom Leisure wedi cyhoeddi y bydd y datblygiad yng Nghanolfan Chwaraeon Llanfair-ym-Muallt yn dechrau ar 4 Hydref.
Fel rhan o'r gwaith, bydd yr ystafell codi pwysau yn cael ei hymestyn i greu lle cryfder ymarferol a phwrpasol. Bydd yn sicrhau bod digon o le ar gyfer nifer gynyddol o aelodau a chwsmeriaid y ganolfan. Bydd cynnyrch Technogym hawdd ei drin newydd o'r radd flaenaf yn cael ei osod yn lle'r cyfarpar presennol.
Bydd gwaith i wella'r lloriau, y nenfwd a'r goleuadau hefyd yn mynd rhagddo i greu cyfleuster o safon ar gyfer ymarfer.
Dywedodd y Cynghorydd Rachel Powell, Aelod y Cabinet ar faterion Pobl Ifanc a Diwylliant: "Mae gan drigolion Powys sydd am edrych ar ôl eu lles corfforol a meddyliol - a lles eu teuluoedd - feddwl mawr o'n canolfannau hamdden a chwaraeon. Felly mae darparu'r cyfleusterau gorau y gallwn yn bwysig tu hwnt i ni.
"Dylai'r gwaith ry'n ni wedi ei drefnu arwain at welliannau mawr yng Nghanolfan Chwaraeon Llanfair-ym-Muallt. Mae i weld yn ddatblygiad cyffrous dros ben a fydd yn rhoi cyfle i fwy byth o bobl yn yr ardal fyw yn iach ac yn actif!"
Bydd y gwelliannau hefyd o les i ddisgyblion yr ysgol uwchradd gerllaw sy'n astudio yng Nghampws Llanfair-ym-Muallt Ysgol Canol Cymru. Maen nhw'n defnyddio'r cyfleusterau yn ystod eu gwersi ymarfer corff a gweithgareddau chwaraeon allgyrsiol.
Dywedodd y Cynghorydd Phyl Davies, Aelod y Cabinet ar faterion Addysg: "Mae sicrhau bod cyfleusterau ymarfer ar gael i'n dysgwyr yn bwysig dros ben i'w lles meddyliol a chorfforol ac mae'n rhan o'n huchelgais i gynnig yr amgylcheddau dysgu gorau oll ym mhob un o ysgolion y sir."
Dywedodd Gwyn Owen, Rheolwr Ardal gyda Freedom Leisure: "Rydym wrth ein bodd o fedru bwrw ymlaen â'r prosiect yma sy'n enghraifft wych arall o bartneriaeth go iawn ac effeithiol. Bydd yn darparu campfa newydd wych a lle ymarfer ar gyfer cymuned Llanfair-ym-Muallt a Phowys oll."
LLUN: Argraff artist o'r ystafell ffitrwydd wedi'i hadnewyddu a'i hymestyn yng Nghanolfan Chwaraeon Llanfair-ym-Muallt.